Petro Claver, S.J. (kwa Kihispania: San Pedro Claver Corberó; Verdu, Urgell, Lleida, Catalonia, Hispania, 26 Juni 1581 – Cartagena, Kolombia, 8 Septemba 1654) alikuwa padri Mjesuiti mmisionari huko Amerika Kusini. Kutokana na maisha yake aliyoyatoa kwa nadhiri ya kujifanya mtumwa wa watumwa, anaheshimiwa kama mtakatifu msimamizi wa misheni zote za Kanisa Katoliki kwa watu wenye asili ya Afrika. Katika miaka 40 ya kuhudumia Wanegro wa Kolombia kiroho na kimwili, inakadiriwa aliwabatiza 300,000 hivi. Papa Pius IX alimtangaza mwenye heri tarehe 16 Julai 1851, na Papa Leo XIII alimfanya mtakatifu tarehe 15 Januari 1888. Sikukuu yake huadhimishwa tarehe 9 Septemba. Petro Claver alizaliwa mwaka 1581 huko Verdu katika familia tajiri ya wakulima Wakatoliki sana, miaka 70 baada ya Mfalme Ferdinando wa Hispania kuanzisha biashara ya watumwa kwa kuruhusu ununuzi wa Waafrika 250 huko Lisbon kwa ajili ya makoloni yake ya Amerika. Katika karne ya 17 biashara hiyo kutoka Afrika kwenda Amerika ilikuwa kubwa. Ni katika mazingira hayo kwamba Petro alijisikia kuongozwa na Mungu afanye kazi kwa juhudi zote. Akiwa mwanafunzi wa Chuo kikuu cha Barcelona, Petro alijulikana kwa akili na moyo wa ibada.